**ügyiratszám**: ……./2023.

**Tárgy:**tájékoztatás 2023. évi önkormányzati támogatásról

**Fidelitas Duo Kft**

***Dr. Tutervai István háziorvos részére***

**2852 Kecskéd**

**Fő utca 3.**

**Tisztelt Doktor Úr!**

Az önkormányzat és a településünkön háziorvosi szolgáltatást nyújtó vállalkozás között érvényben lévő szerződés szerint az önkormányzat a praxis működtetéséhez hozzájárulva minden évben anyagi támogatást nyújt.

A Szerződés 7.d. pontja az alábbiak szerint rendelkezik: *„ A támogatás mértékét a Megbízó és a Megbízott az Önkormányzat tárgyévi költségvetés készítését megelőzően újra tárgyalja”.* Az elmúlt évben tőlünk független, külső hatások miatt az Önkormányzat kiadásai nem várt mértékben emelkedni kezdtek a bevételek egyidejű csökkenése mellett. Felelős gazdálkodóként ezért már tavaly nyáron egyeztetést kezdeményeztünk az ezévi támogatás mértékéről, mivel ott nem született egységes álláspont ezért az egyeztetést a felek között az idei költségvetés elkészítésének időszakában újra kezdeményeztük. Az Ön által írásban is benyújtott álláspontot és annak indoklását a Képviselő-testület tagjai és a Pénzügyi Bizottság tagjai is megismerték és mérlegelték.

A Képviselő-testület tagjainak elsődleges, az önkormányzati törvényben is rögzített feladata, hogy az önkormányzat pénzügyi mérlegének egyensúlyban tartásakor a kötelező feladatok ellátására biztosítson fedezetet, és csak azok ellátásának biztonsága mellett támogassa saját forrásai terhére az önként vállalt, nem kötelező feladatellátást (mint például a vállalkozási formában működő háziorvosi szolgáltatás támogatása).

Fentiekre tekintettel a Képviselő-testület a 2023.02.15-i ülésén- megerősítve a Pénzügyi Bizottság 2/2023.(II.14) számú határozatában foglalt ajánlást- az alábbi döntést hozta a 2023. évi háziorvosi önkormányzati támogatás költségvetési rendeletbe foglalandó mértékéről:

**Kecskéd Község Önkormányzat Képviselő-testületének**

**15/2023. (II.15.) sz. határozata**

Kecskéd Község Önkormányzat Képviselő-testülete úgy dönt, hogy az előzetes egyeztetéseken elhangzottakat és az önkormányzat anyagi lehetőségeit is figyelembe véve, a felelős gazdálkodással megvalósított önkormányzati feladatellátásra tekintettel a háziorvos részére nyújtott nem kötelező jellegű önkormányzati támogatás összegét 2023. évre 4.000.000 forintban állapítja meg.

**Határidő:** azonnal

**Felelős:** Grúber Zoltán polgármester

A határozat elfogadása után került sor az önkormányzat 2023. évi költségvetéséről szóló rendelet elfogadására melyben a határozatban foglaltak rendeleti formában is megerősítést nyertek.

Kérem tájékoztatásom szíves tudomásul vételét és bízom benne, hogy a jövő évi tárgyalások során az önkormányzat anyagi mozgástere lehetőséget biztosít majd az ezévre rögzítettektől való elmozduláshoz.

Kecskéd, 2023.02.20.

Tisztelettel:

…………………..

Grúber Zoltán

polgármester